Author: Szalayová Dana
Last saved by: Marianna Ferancova
Company: Hewlett-Packard Company

Príloha č. 2

Dôvodová správa

I. Všeobecná časť
  
Ministerstvo vnútra Slovenskej republiky vypracovalo návrh nariadenia vlády Slovenskej republiky o ustanovení stupnice platových taríf príslušníkov Hasičského a záchranného zboru a príslušníkov Horskej záchrannej služby. 

Podľa § 131 zákona č. 315/2001 Z. z. o Hasičskom a záchrannom zbore sa v rámci vyjednávania o podmienkach vykonávania štátnej služby podľa § 190 každoročne dohodne zvýšenie stupnice platových taríf v závislosti od predpokladaného vývoja priemernej mesačnej mzdy zamestnanca v podnikateľskej sfére a od zdrojových možností štátneho rozpočtu v príslušnom roku a termín účinnosti zvýšenej stupnice platových taríf. Ak sa kolektívna zmluva vyššieho stupňa neuzatvorí, zvýšenie stupnice platových taríf a termín účinnosti jej zvýšenia navrhne vláda ako súčasť návrhu zákona o štátnom rozpočte. Dohodnuté zvýšenie stupnice platových taríf a termín účinnosti jej zvýšenia sa zahrnú do návrhu zákona o štátnom rozpočte a zvýšenú stupnicu platových taríf a termín jej účinnosti ustanoví vláda nariadením. 

Podľa § 5 ods. 6 zákona o štátnom rozpočte na rok 2018, ak sa v kolektívnej zmluve vyššieho stupňa v štátnej službe na rok 2018 dohodne iné percento zvýšenia platových taríf alebo iný spôsob zvýšenia platových taríf a iný termín účinnosti, rovnaké percento zvýšenia alebo rovnaký spôsob zvýšenia platov a rovnaký termín účinnosti sa v roku 2018 uplatní aj pri zvýšení platov príslušníkov Hasičského a záchranného zboru a príslušníkov Horskej záchrannej služby.
 
Podľa čl. II bodu 3 kolektívnej zmluvy sa platové tarify zamestnancov v štátnej službe  od 1. januára 2018 zvýšia o 4,8 %. Vzhľadom na to, že sa v kolektívnej zmluve na rok 2018 dohodlo 4,8 % zvýšenie platových taríf, rovnaké percento zvýšenia alebo rovnaký spôsob zvýšenia platov a rovnaký termín účinnosti sa v roku 2018 uplatňuje pri zvýšení platov príslušníkov Hasičského a záchranného zboru a príslušníkov Horskej záchrannej služby, čo sa premieta do predkladaného nariadenia vlády.

  	Dopad zvýšenia stupnice platových taríf príslušníkov Hasičského a záchranného zboru a príslušníkov Horskej záchrannej služby od 1. januára 2018 na výdavkovú časť štátneho rozpočtu v roku  2018 pri plánovanom počte 4 414 príslušníkov Hasičského a  záchranného zboru a príslušníkov Horskej záchrannej služby je uvedený v doložke vybraných vplyvov. Na pokrytie zvýšenia výdavkov zo štátneho rozpočtu sú rozpočtované finančné prostriedky v kapitole Ministerstva vnútra Slovenskej republiky v súlade s návrhom rozpočtu verejnej správy na roky 2018 až 2020.    

Návrh nariadenia vlády Slovenskej republiky nemá dopad na rozpočty miest a obcí a ani na rozpočty vyšších územných celkov. 

Návrh nariadenia vlády Slovenskej republiky je v súlade s Ústavou Slovenskej republiky, ako aj so zákonmi, na vykonanie ktorých sa vydáva. 

II. Osobitná časť 

K § 1 
Toto ustanovenie upravuje predmet úpravy nariadenia vlády Slovenskej republiky, ako aj subjekty, na ktoré sa má vzťahovať. Zvýšenie stupnice platových taríf sa bude vzťahovať len na fyzickú osobu, ktorej vznikol (a trvá) služobný pomer podľa zákona č. 315/2001 Z. z. o Hasičskom a záchrannom zbore v znení neskorších predpisov (t. j. bude sa vzťahovať         na príslušníkov Hasičského a záchranného zboru a na príslušníkov Horskej záchrannej služby). Stupnicu platových taríf pre všetky platové stupne a platové triedy s účinnosťou       od 1. januára 2018 upravuje príloha k nariadeniu vlády Slovenskej republiky. 

K § 2
	Navrhuje sa zrušiť nariadenie vlády Slovenskej republiky č. 364/2016 Z. z.                  o ustanovení stupnice platových taríf príslušníkov Hasičského a záchranného zboru a Horskej záchrannej služby.

K § 3
Navrhuje sa, aby nariadenie vlády Slovenskej republiky, vzhľadom na podpísanie Kolektívnej zmluvy vyššieho stupňa v štátnej službe na rok 2018 a dátum schválenia zákona o štátnom rozpočte na rok 2018, nadobudlo účinnosť dňom vyhlásenia. 

K prílohe č. 1 
V prílohe k nariadeniu vlády Slovenskej republiky je uvedená tabuľka, ktorá obsahuje zvýšenú stupnicu platových taríf príslušníkov Hasičského a záchranného zboru a príslušníkov Horskej záchrannej služby o 4,8 % v každej platovej triede a platovom stupni.